Príloha 1

Záverečné zistenia Výboru pre odstránenie diskriminácie žien: Slovenská republika

Organizácia Spojených národov 					CEDAW/C/SVK/CO/4

Dohovor o odstránení všetkých foriem diskriminácie žien
Určenie: všeobecné, 18. júl 2008
Originál: angličtina

Výbor pre odstránenie diskriminácie žien 
Štyridsiate prvé zasadnutie 
30. jún - 18. júl 2008 

Záverečné zistenia Výboru pre odstránenie diskriminácie žien: Slovenská republika  
1.	Na svojom 847. a 848. stretnutí 14. júla 2008  (pozri CEDAW/C/SR.847 a 848) posudzoval výbor kombinovanú druhú, tretiu a štvrtú periodickú správu Slovenskej republiky (CEDAW/C/SVK/4). Zoznam sporných bodov a otázok výboru sa nachádza v CEDAW/C/SVK/Q/4 a odpovede vlády SR sú v CEDAW/C/SVK/Q/4/Add.1.
Úvod 
2.	Výbor chváli zmluvný štát za predloženie spoločnej druhej, tretej a štvrtej periodickej správy, ktorá bola spracovaná v súlade s usmerneniami výboru pre vypracovanie periodických správ, no zároveň ľutuje, že bola odovzdaná s desaťročným oneskorením. Výbor takisto chváli zmluvný štát za písomné odpovede na zoznam sporných bodov a otázok prípravnej pracovnej skupiny, ako aj za ústnu prezentáciu a odpovede na otázky výboru.  
3.	Výbor chváli zmluvný štát za delegáciu SR vedenú štátnou tajomníčkou Ministerstva zahraničných vecí SR, ktorá  tiež zahŕňala zástupcov rôznych ministerstiev a úradov. Výbor oceňuje otvorený konštruktívny dialóg medzi delegáciou SR a členmi výboru. 
Pozitívne aspekty 
4.	 Výbor víta ratifikáciu opčného protokolu k dohovoru v novembri 2000 a nabáda na rýchle prijatie dodatku k článku 20, odseku 1 dohovoru, týkajúceho sa CEDAW/C/SVK/CO/4 frekvencie stretnutí výboru, ako bolo ohlásené delegáciou počas konštruktívneho dialógu. 
5.	Výbor víta prijatie legislatívnych opatrení na elimináciu diskriminácie žien zmluvným štátom vrátane 
(a)	schválenia antidiskriminačného zákona o rovnakom zaobchádzaní v niektorých oblastiach a o ochrane pred diskrimináciou v roku 2004, ako aj jeho následné novely; 
(b)	novely trestného zákona, trestného poriadku a iných právnych predpisov v rokoch 1999 až 2002, ktoré kriminalizujú násilie voči ženám, najmä domáce násilie, a zavádzajú obmedzujúce príkazy pre páchateľov násilných činov; ako aj  
(c)	ustanovenia Zákonníka práce a jeho novely z roku 2003, ktoré umožňujú zosúlaďovanie rodinných a pracovných povinností medzi ženami a mužmi.
6.	Výbor víta vytvorenie Rady vlády pre rodovú rovnosť v januári 2008, ktorá je poradným, koordinačným a odborným orgánom vlády SR pre implementáciu princípu rovnosti medzi ženami a mužmi. Výbor ďalej víta prijatie Národnej stratégie na prevenciu a elimináciu násilia páchaného na ženách a v rodinách v roku 2004 a Národného akčného plánu boja proti obchodovaniu s ľuďmi v roku 2006. Výbor takisto oceňuje začlenenie rodového rozmeru do iných akčných plánov vrátane Národného akčného plánu boja proti chudobe a sociálnemu vylúčeniu a Národného akčného plánu zamestnanosti. 

Hlavné oblasti záujmu a odporúčania 
7.	Výbor pripomína zmluvnému štátu jeho záväzok systematicky a nepretržite uplatňovať všetky ustanovenia dohovoru, pričom problematické oblasti a odporúčania identifikované v predkladaných záverečných zisteniach považuje za oblasti, ktoré si budú vyžadovať prioritnú pozornosť zmluvného štátu medzi dneškom a predložením najbližšej periodickej správy. V dôsledku toho výbor vyzýva zmluvný štát, aby sa pri implementácii opatrení sústreďoval na tieto oblasti a informoval o uskutočnených krokoch a výsledkoch vo svojej najbližšej periodickej správe. Vyzýva zmluvný štát, aby postúpil záverečné zistenia všetkým príslušným ministerstvám, parlamentu a súdnictvu s cieľom zabezpečiť jeho plnú implementáciu.  
Obmedzený rozsah antidiskriminačnej legislatívy 
8.	Aj keď výbor konštatuje, že zmluvný štát uskutočnil kroky smerujúce k dosiahnutiu rovnosti medzi ženami a mužmi, výbor je znepokojený obmedzeným rozsahom pôsobnosti existujúcej legislatívy na odstránenie diskriminácie z rozličných dôvodov vrátane pohlavia, ktorá sa zameriava len na rovnaké zaobchádzanie s jednotlivcami, pričom plne neodráža princíp skutočnej rovnosti zakotvený v dohovore. 
9.	Výbor žiada zmluvný štát, aby svoje úsilie o dosiahnutie rodovej rovnosti a podpory žien oprel o komplexný rozsah pôsobnosti dohovoru. Výbor nabáda zmluvný štát, aby premietol ustanovenia dohovoru do všetkej relevantnej legislatívy, ako aj do všetkých plánov a stratégií vlády naprieč všetkými sektormi a úrovňami. 
Zvyšovanie povedomia a vzdelávanie 
10.	Aj keď výbor víta prijatie nového ústavného zákona č. 90/2001 Z. z., ktorý umožňuje na národných súdoch priamo sa dovolávať práv zakotvených v medzinárodných dohovoroch oblasti ľudských práv, ktoré zmluvný štát ratifikoval, výbor je znepokojený obmedzeným povedomím, a to aj medzi odborníkmi v oblasti práva, o ustanoveniach dohovoru a o postupoch uplatniteľných podľa jeho opčného protokolu. Výbor je taktiež znepokojený skutočnosťou, že zákon síce ženám zabezpečuje prístup k spravodlivosti, ich schopnosť uplatňovať si toto právo v praxi a obrátiť sa na súdy s prípadmi týkajúcimi sa diskriminácie, sťažujú také faktory ako napríklad obmedzená informovanosť žien o ich právach, nedostatok pomoci pri uplatňovaní si týchto práv, poplatky za právne služby a zjavná tendencia zmluvného štátu nabádať ženy skôr k mediácii ako k iniciovaniu konania pred súdom.
11.	Výbor odporúča zavedenie vzdelávacích programov o dohovore, opčnom protokole a právach žien najmä pre všetky právnické profesie vrátane sudcov a sudkýň, právnikov a právničiek, prokurátorov a prokurátoriek, zamestnancov a zamestnankýň orgánov činných v trestnom konaní, ako aj pre širšiu verejnosť. Výbor žiada zmluvný štát, aby odstránil prekážky, ktoré by mohli ženám sťažiť prístup k spravodlivosti. Výbor ďalej zmluvný štát vyzýva, aby prijal osobitné opatrenia vrátane opatrení v oblasti právnej gramotnosti, na zvyšovanie povedomia žien o ich právach tak, aby si ich dokázali uplatňovať, ako aj opatrenia, ktorými povzbudí ženy uprednostniť súdny proces pred mediáciou vždy, keď je to opodstatnené. 
Dočasné osobitné opatrenia 
12.	Aj keď výbor víta vyhlásenie delegácie o tom, že v zmluvnom štáte neexistujú žiadne právne prekážky brániace implementácii dočasných vyrovnávacích opatrení, výbor je znepokojený nedostatkom pochopenia rozsahu a účelu článku 4, odseku 1 dohovoru, ktorý by mal byť základom pre prijímanie takýchto opatrení. 
13.	Výbor odporúča, aby zmluvný štát použil dočasné vyrovnávacie opatrenia v súlade s článkom 4, odsek 1 dohovoru a jeho všeobecné odporúčanie č. 25 ako súčasť nutnej stratégie pre urýchlené dosiahnutie skutočnej rovnosti pre ženy vo všetkých potrebných oblastiach, no obzvlášť na najvyšších úrovniach rozhodovania. Výbor ďalej odporúča, aby vláda zvýšila povedomie politických strán a širokej verejnosti o dôležitosti týchto opatrení.  
Národné inštitucionálne zabezpečenie podpory postavenia žien 
14.	Hoci výbor víta úsilie, ktoré zmluvný štát vynaložil na zlepšenie koordinácie uplatňovania rodového hľadiska, tzv. gender mainstreaming, na vládnej úrovni cez Radu vlády Slovenskej republiky pre rodovú rovnosť, výbor je naďalej znepokojený neprehľadnou situáciou ohľadom kompetencií a povinností rôznych zložiek národného aparátu na podporu žien, ako aj jeho opakovanej reštrukturalizácie v posledných rokoch, ktorá by mohla mať za následok nedostatok kontinuity politík rodovej rovnosti. Výbor je taktiež znepokojený obmedzenou schopnosťou národného aparátu zmluvného štátu adekvátne zabezpečiť koordináciu aktivít gender mainstreamingu vo všetkých oblastiach a na všetkých úrovniach.  
15.	Výbor odporúča zmluvnému štátu, aby ďalej posilnil svoje národné inštitucionálne  zabezpečenie podpory postavenia žien jasným stanovením kompetencií a povinností jeho rôznych zložiek a zlepšením koordinácie medzi nimi.  Výbor vyzýva zmluvný štát, aby zaistil, že národný aparát bude mať adekvátne rozhodovacie právomoci a personálne a finančné prostriedky pre efektívne fungovanie na podporu ľudských práv žien na všetkých úrovniach. Výbor tiež vyzýva zmluvný štát, aby zabezpečil, že jeho národný mechanizmus bude vyvíjať politiky a programy zamerané na dosiahnutie rodovej rovnosti komplexným a účinným spôsobom a v ľudskoprávnom rámci.
Národný akčný plán 
16.	Hoci výbor konštatuje existenciu rozličných programov na propagáciu rovnosti medzi ženami a mužmi monitorovaných odborom rodovej rovnosti a rovnosti príležitostí, výbor je znepokojený momentálnou absenciou národného akčného plánu pre rodovú rovnosť s pevne stanovenými prioritami založenom na vyhodnotení predošlého Národného akčného plánu pre ženy, ktorý skončil v roku 2007.  
17.	Výbor nabáda zmluvný štát, aby začal urýchlene formulovať a následne prijal novú Národnú stratégiu pre rodovú rovnosť na roky 2009 až 2013 za účasti všetkých sektorov štátnej správy a konzultáciami s príslušnými mimovládnymi organizáciami. Výbor taktiež vyzýva zmluvný štát, aby zabezpečil, že nová národná stratégia bude komplexná a zameria sa na špecifické kompetencie všetkých oblastí vládnej moci. 
Kultúrne zvyky a vzdelávanie 
18.	Výbor víta opatrenia prijaté zmluvným štátom na odstránenie rodovej segregácie na trhu práce, aj prostredníctvom vzdelávacích programov v oblasti rovnosti príležitostí, zároveň je však znepokojený pretrvávajúcimi tradičnými stereotypmi, ktoré sa týkajú rolí a úloh žien a mužov v rodine, ako aj všeobecne v spoločnosti vrátane špecifických oblastí, akými sú trh práce, zdravotníctvo, akademická obec a politika, ktoré sú silne podmienené tradičnými názormi. Výbor tiež vyjadruje znepokojenie nad pretrvávaním rodových stereotypov prevládajúcich v školských učebniciach, čo je základnou príčinou tradičných akademických preferencií u chlapcov a dievčat. Výbor je ďalej znepokojený nedostatočným prístupom k sexuálnej výchove na školách, ktorá, ako sa zdá, nenapĺňa potreby dievčat a chlapcov a neprispieva k plneniu povinností zmluvného štátu v tomto smere.
 19.	Výbor nabáda zmluvný štát, aby vypracoval a realizoval komplexné programy vo vzdelávacom systéme a nabádal masmédiá k podporovaniu kultúrnych zmien, týkajúcich sa rolí a povinností prisudzovaným ženám a mužom, ako vyžaduje článok 5 dohovoru. Výbor odporúča, aby sa vypracovali stratégie a realizovali programy zabezpečujúce odstránenie tradičných stereotypov rodových rolí v rodine, na trhu práce, v zdravotníctve, v akademickej obci, v politike a vo verejnosti ako takej. Výbor tiež vyzýva zmluvný štát, aby dokončil revíziu školských učebníc s cieľom odstránenia rodových stereotypov a podpory rovnocenných pohľadov na roly žien a mužov v rodine a v spoločnosti.  Výbor takisto odporúča, aby zmluvný štát zaistil širokú propagáciu sexuálnej výchovy na školách, zameranú tak na dievčatá, ako aj na chlapcov. 
Násilie páchané na ženách a obchodovanie so ženami 
20.	Uznávajúc súčasné legislatívne a iné kroky podniknuté zmluvným štátom na elimináciu násilia páchaného na ženách, výbor je napriek tomu znepokojený, že terajšia legislatíva proti násiliu nie je zrejme plne komplexná a špecifická v zmysle primeraného obsiahnutia všetkých foriem násilia páchaného na ženách. Výbor je takisto znepokojený vysokou mierou násilia páchaného na ženách a dievčatách vrátane vrážd páchaných v dôsledku domáceho násilia. Výbor taktiež so znepokojením konštatuje nedostatok informácii v správe zmluvnej strany týkajúcich sa pomoci ženám zažívajúcim násilie a vyčlenenia finančných zdrojov na programy zamerané na boj proti násiliu páchanom na ženách. Výbor je navyše znepokojený nedostatkom preventívnych programov a kampaní zameraných na rozličné skupiny obyvateľstva vrátane mužov, žien a zraniteľných skupín, obzvlášť so zreteľom na skutočnosť, že fenomén násilia páchaného na ženách si niektoré časti obyvateľstva nepriznávajú. Výbor taktiež vyjadruje znepokojenie nad skutočnosťou, že telesné tresty v domácnosti sú zákonné a predstavujú formu násilia páchaného na deťoch vrátane dievčat. Výbor ďalej konštatuje, že hoci zmluvná strana prijala legislatívu trestne postihujúcu obchodovanie s ľuďmi, ako aj akčný plán a nástroje na riešenie tohto javu, správa nepodáva ucelený obraz o situácii tých žien a dievčat, ktoré sú v zmluvnom štáte obeťami obchodovania. 
21.	Výbor vyzýva zmluvný štát, aby s vysokým stupňom priority prijal komplexné a prierezové opatrenia na riešenie všetkých foriem násilia páchaného na ženách v rodine a v spoločnosti. Výbor vyzýva zmluvný štát, aby zabezpečil, že takéto násilie bude trestne stíhané a potrestané s potrebnou vážnosťou a rýchlosťou, a že ženy, obete násilia budú mať k dispozícii okamžité prostriedky nápravy a ochrany. Výbor žiada zmluvný štát, aby zaistil, že legislatíva proti násiliu páchanom na ženách bude s ohľadom na ženy špecifická a komplexná, zahŕňajúc všetky formy násilia, v súlade so všeobecným odporúčaním výboru č. 19. Výbor ďalej odporúča prijatie opatrení na zabezpečenie bezpečných domov pre ženy, obete násilia, v dostatočnom počte a s primeranými štandardmi, a zabezpečenie celkového scitlivenia pracovníkov a pracovníčok verejnej správy, predovšetkým pracovníkov a pracovníčok orgánov činných v trestnom konaní, súdnictva, poskytovateľov zdravotnej starostlivosti a sociálnych pracovníkov a pracovníčok na všetky formy násilia páchaného na ženách.  Výbor zmluvný štát vyzýva, aby prijal opatrenia na zvyšovanie povedomia cez masmédiá a vzdelávacie programy pre verejnosť vrátane kampane nulovej tolerancie s cieľom dosiahnuť, aby sa takéto násilie stalo spoločensky a morálne neakceptovateľné, a aby vypracoval štúdiu o hlavných príčinách vrážd plynúcich z domáceho násilia. Výbor takisto odporúča, aby zmluvný štát do svojej legislatívy zahrnul zákaz domácich telesných trestov detí. Výbor požaduje, aby zmluvný štát vo svojej najbližšej periodickej správe uviedol podrobné informácie o situácii obchodovaných žien a dievčat na Slovensku, ako aj o výsledkoch prijatých opatrení. 
Rómske ženy 
22.	Aj keď uznáva opatrenia prijaté zmluvným štátom v rámci Dekády začleňovania rómskej populácie 2005 – 2015, výbor je znepokojený, že rómske ženy a dievčatá naďalej zotrvávajú v zraniteľných a marginalizovaných situáciách, obzvlášť pokiaľ ide o zdravie, vzdelanie, zamestnanosť a účasť na verejnom živote, pričom sú obeťami viacnásobnej diskriminácie. 
23.	Výbor vyzýva zmluvný štát na prijatie účinných opatrení vrátane dočasných vyrovnávacích opatrení v súlade s článkom 4, odsekom 1 dohovoru a so všeobecným odporúčaním výboru č. 25, zameraných na elimináciu viacnásobných foriem diskriminácie rómskych žien a dievčat a na zlepšenie dodržiavania ich ľudských práv.    Výbor tiež vyzýva zmluvný štát na urýchlenie dosiahnutia skutočnej rovnosti rómskych žien posilnením koordinácie všetkých zložiek, ktoré sa zaoberajú otázkami týkajúcimi sa Rómov, nediskriminácie a rodovej rovnosti, obzvlášť v oblasti zdravia, vzdelania, zamestnanosti a účasti na verejnom živote. Výbor nabáda zmluvný štát, aby implementoval cielené opatrenia na odstránenie diskriminácie rómskych žien vo všetkých oblastiach v rámci špecifických časových harmonogramov, monitoroval ich implementáciu a dosahovanie stanovených cieľov aj v rámci Dekády začleňovania rómskej populácie 2005 – 2015 a podnikol nápravné kroky, kedykoľvek to bude nutné.  Výbor vyzýva zmluvný štát, aby podnikol konkrétne kroky na zmenu tradičného vnímania Rómov väčšinovou populáciou, aj prostredníctvom programov na zvyšovanie povedomia a na scitlivovanie, namierené najmä na tie segmenty spoločnosti, v ktorých sú takéto postoje zjavné. Výbor vyzýva zmluvný štát, aby vo svojej najbližšej periodickej správe poskytol komplexný obraz o situácii rómskych žien a dievčat vrátane údajov členených podľa pohlavia vo vzťahu k vzdelávacím príležitostiam a dosiahnutému vzdelaniu, prístupu k zamestnaniu a zdravotnej starostlivosti a účasti na verejnom živote a v rozhodovaní. 
Účasť žien v politickom a verejnom živote 
24.	Výbor vyjadruje znepokojenie nad nedostatočnými údajmi o účasti žien na viacerých úrovniach a oblastiach politického a verejného života v správe zmluvného štátu. Výbor je takisto znepokojený, že dostupné údaje poskytnuté v správe naznačujú nedostatočné zastúpenie žien v rozhodovacích a politických orgánoch a vo verejnom živote vrátane akademickej obce.  Okrem toho je výbor znepokojený poskytnutým vysvetlením, že veľmi nízke zastúpenie žien v politických a rozhodovacích orgánoch je zapríčinené nedostatočným dopytom spoločnosti po ich účasti v politickom živote, čo naznačuje, že zmluvný štát nedostatočne chápe dôležitosť rovnoprávnej účasti žien a mužov na všetkých úrovniach rozhodovania a zodpovednosti štátu pri presadzovaní a podpore takejto účasti.
  25.	Výbor nabáda zmluvný štát, aby prijal udržateľné opatrenia vrátane dočasných vyrovnávacích opatrení v súlade s článkom 4, odsek 1 dohovoru a so všeobecným odporúčaním výboru č. 25 a stanovil konkrétne ciele a lehoty pre urýchlené zvýšenie zastúpenia žien vo volených a menovaných orgánoch vo všetkých oblastiach a na všetkých úrovniach politického a verejného života, a aby monitoroval ich výsledky. Výbor tiež odporúča zamerať úsilie na zvýšenie počtu žien na menovaných rozhodovacích postoch vo verejnej správe. Takéto opatrenia by mali obsahovať stanovenie časovo ohraničených cieľov, realizáciu kampaní na zvyšovanie povedomia, poskytovanie finančných stimulov pre politické strany a vytváranie cielených tréningových a inštruktážnych programov pre kandidujúce ženy a ženy zvolené do verejných funkcií.  Výbor nabáda zmluvný štát, aby dôkladne monitoroval účinnosť prijatých opatrení a dosiahnutých výsledkov v najbližšej periodickej správe. 
Zamestnanie 
26.	Hoci výbor oceňuje ustanovenia Zákonníka práce a jeho novelu z roku 2003, ktoré zakazujú priamu a nepriamu diskrimináciu na základe pohlavia a manželského a rodinného stavu, výbor zostáva znepokojený znevýhodnenou situáciou žien v zamestnaní. Výbor vyjadruje konkrétnu obavu nad výrazne segregovaným trhom práce a veľkými rozdielmi v odmeňovaní žien a mužov, ako aj nad ťažkosťami, ktoré ženy zažívajú pri zosúlaďovaní pracovného a rodinného života, ktoré sú dôsledkom hlboko zakorenených stereotypov súvisiacich s rolami žien v rodine a v spoločnosti.
27.	Výbor odporúča posilniť úsilie na odstránenie profesijnej segregácie ako horizontálnej, tak vertikálnej; prijatie opatrení na zmenšenie a ukončenie existencie rozdielov medzi mzdami žien a mužov prijatím legislatívy o rovnakom odmeňovaní za prácu rovnakej hodnoty, ako aj aplikáciou schém hodnotenia zamestnaní vo verejných a súkromných sektoroch, prepojených na mzdové nárasty v dominantne ženských sektoroch; naďalej napomáhať zosúladeniu rodinných a pracovných povinností žien a plne scitlivieť mužov na ich rovnocennú účasť na rodinných úlohách a povinnostiach.
Zdravie 
28.	Aj keď výbor zaznamenal opatrenia prijaté zmluvným štátom s cieľom uľahčiť ženám prístup k zdravotnej starostlivosti vrátane reprodukčného zdravia, je hlboko znepokojený nedostatočnou úpravou uplatňovania výhrady svedomia zdravotníckymi pracovníkmi a pracovníčkami, pokiaľ ide o sexuálne a reprodukčné zdravie. Výbor je takisto znepokojený pretrvávajúcou vysokou mierou interrupcií, ktorá je dôsledkom nedostatku informácií a prístupu žien k službám plánovaného rodičovstva. Výbor je ďalej znepokojený ťažkosťami, ktoré ženy zo zraniteľných komunít zažívajú v prístupe k zdravotnej starostlivosti v dôsledku cien týchto služieb. Okrem toho výbor vyjadruje znepokojenie nad nedostatkom holistického prístupu ku zdraviu žien, ktorý zohľadňuje všetky aspekty životného cyklu.
29.	Výbor odporúča zmluvnému štátu, aby primerane stanovil pravidlá pre uplatňovanie výhrady svedomia zdravotníckymi pracovníkmi, aby sa zabezpečil neobmedzený prístup žien k zdravotnej starostlivosti a reprodukčnej zdravotnej starostlivosti. Výbor upriamuje pozornosť zmluvného štátu na všeobecné odporúčanie č. 24, ktoré uvádza, že je zo strany zmluvného štátu diskriminujúce odmietať právne zabezpečiť výkon určitých služieb reprodukčného zdravia pre ženy. Výbor odporúča, že ak poskytovatelia zdravotnej starostlivosti odmietnu poskytnúť ženám takéto služby na základe výhrady svedomia, mali by sa prijať opatrenia zabezpečujúce, aby boli ženy odporučené k alternatívnym poskytovateľom zdravotnej starostlivosti. Výbor vyzýva zmluvný štát, aby prijal opatrenia na zvýšenie prístupu žien a dospievajúcich dievčat k finančne dostupným službám zdravotnej starostlivosti vrátane služieb reprodukčného zdravia a na zvýšenie prístupu k informáciám a finančne dostupným prostriedkom plánovaného rodičovstva pre ženy a mužov. Výbor tiež vyzýva zmluvný štát na zvýšenie úsilia na realizáciu kampaní zameraných na zvýšenie povedomia mužov a žien o dôležitosti plánovaného rodičovstva a s tým súvisiacich aspektov ženského zdravia a reprodukčných práv. Výbor ďalej odporúča, aby vláda v súvislosti so zdravím žien úplne implementovala prístup rešpektujúci životný cyklus.
30.	Zatiaľ čo výbor oceňuje vysvetlenia poskytnuté delegáciou k problematike údajnej nútenej sterilizácie rómskych žien a všíma si nedávno prijatú legislatívu týkajúcu sa sterilizácie, zostáva znepokojený informáciami, ktoré mu boli poskytnuté ohľadom rómskych žien, ktoré oznámili, že boli sterilizované bez prechádzajúceho a informovaného súhlasu. 
31.	Odvolávajúc sa na svoje stanovisko ohľadom oznámenia č. 4/2004 (Szijjarto v. Maďarsko), výbor zmluvnému štátu odporúča monitorovať verejné a súkromné zdravotnícke zariadenia vrátane nemocníc a kliník, ktoré vykonávajú sterilizácie, s cieľom zabezpečiť, že pacientka bude schopná poskytnúť svoj plne informovaný súhlas pred vykonaním akéhokoľvek zákroku sterilizácie a zároveň zabezpečiť, aby existovali primerané sankcie, ktoré budú uplatňované v prípade porušenia. Výbor tiež vyzýva zmluvný štát na prijatie ďalších opatrení, ktoré zabezpečia, že ustanovenia dohovoru a príslušné odseky všeobecných odporúčaní výboru č. 19 a č. 24 súvisiace s reprodukčným zdravím a právami žien, budú známe a dodržiavané všetkými relevantnými zamestnancami a zamestnankyňami verejných a súkromných zdravotníckych zariadení vrátane nemocníc a kliník. Výbor ďalej odporúča zmluvnému štátu prijať všetky nevyhnutné opatrenia na zabezpečenie toho, aby sťažnosti podané rómskymi ženami z dôvodu nútenej sterilizácie, boli riadne uznané a aby bola obetiam takýchto praktík poskytnutá účinná náhrada.
Rodinné vzťahy  
32.	Výbor je znepokojený tým, že ako výsledok zvyšujúceho sa počtu rozvodov sa v zmluvnom štáte podstatne zvýšil počet osamelých matiek. Výbor je tiež sklamaný nedostatkom informácií, ktoré obsahuje správa zmluvného štátu o možných negatívnych hospodárskych a sociálnych dôsledkoch rozvodu na ženy, obzvlášť na osamelé matky, ako aj o situácii žien žijúcich v netradičných rodinných pomeroch. Ďalej je výbor znepokojený tým, že súčasná legislatíva nedostatočne zaisťuje rovnocenné rozdelenie majetku manželov po rozvode. 
33.	Výbor odporúča zmluvnému štátu, aby v najbližšej periodickej správe poskytol podrobnejšie informácie o možných negatívnych hospodárskych a sociálnych dôsledkoch rozvodu na ženy, najmä na osamelé matky a vyzýva zmluvný štát, aby prijal legislatívne opatrenia, ktoré by zaistili spravodlivé rozdelenie celého majetku medzi manželmi, ktorý nadobudol jeden z nich alebo obaja spoločne počas trvania manželstva. Výbor tiež žiada zmluvný štát, aby do svojej ďalšej periodickej správy zahrnul informácie o postavení žien žijúcich v netradičných rodinných pomeroch. 
Mimovládne organizácie 
34.	Výbor so znepokojením konštatuje nedostatočnú úroveň spolupráce a komunikácie medzi zmluvným štátom a ženskými mimovládnymi organizáciami, ktorá bola zrejmá počas konštruktívneho dialógu. 
35.	Výbor odporúča zmluvnému štátu posilniť spoluprácu so ženskými mimovládnymi organizáciami prostredníctvom, okrem iného, zvýšenia ich účasti na tvorbe, implementácii, monitorovaní a následnom hodnotení politík, programov a stratégií zameraných na dosiahnutie rovnosti medzi ženami a mužmi. 
Parlament 
36.	Aj keď výbor opätovne potvrdzuje, že vláda je primárne a obzvlášť zodpovedná za úplnú implementáciu záväzkov zmluvného štátu, ktoré mu vyplývajú z dohovoru, tiež zdôrazňuje, že dohovor je záväzný pre všetky zložky vládnej moci a vyzýva zmluvný štát, aby nabádal národný parlament, aby v súlade s jeho postupmi a tam, kde je to vhodné, podnikol nevyhnutné kroky v súvislosti s implementáciou týchto záverečných zistení a s nasledujúcim vládnym procesom predkladania správy podľa dohovoru.
Pekinská deklarácia a akčná platforma 
37.	Výbor vyzýva zmluvný štát, aby pri plnení svojich záväzkov podľa dohovoru pokračoval v uplatňovaní Pekinskej deklarácie a akčnej platformy, ktoré podporujú ustanovenia dohovoru, a žiada zmluvný štát zahrnúť tieto informácie do svojej najbližšej periodickej správy. 
Miléniové rozvojové ciele 
38.	Výbor zdôrazňuje, že pre dosiahnutie Miléniových rozvojových cieľov je úplné a efektívne uplatňovanie dohovoru nevyhnutné. Výbor vyzýva na integráciu rodového hľadiska a explicitné zohľadnenie ustanovení dohovoru v úsilí zameranom na dosiahnutie týchto cieľov a žiada zmluvný štát, aby zahrnul tieto informácie do svojej najbližšej periodickej správy.
Ratifikácia ďalších zmlúv 
39.	Výbor poukazuje na to, že dodržiavanie deviatich hlavných medzinárodných ľudskoprávnych nástrojov zmluvným štátom zlepšuje uplatňovanie ľudských práv a základných slobôd žien vo všetkých aspektoch života. Preto výbor nabáda vládu Slovenskej republiky, aby zvážila ratifikovanie zmlúv, ktorých ešte nie je zmluvnou stranou, menovite Medzinárodného dohovoru o ochrane práv všetkých migrujúcich pracovníkov a členov ich rodín, Medzinárodného dohovoru o ochrane všetkých osôb pred násilným zmiznutím a Dohovoru o právach osôb so zdravotným postihnutím. 
Šírenie 
40.	Výbor žiada o šírenie týchto záverečných zistení na Slovensku, aby ľudia vrátane predstaviteľov a predstaviteliek vlády, politikov a političiek, poslancov a poslankýň parlamentu a ženských a ľudskoprávnych organizácií si boli vedomí krokov, ktoré boli podniknuté na zabezpečenie de jure a de facto rovnosti žien a ďalších krokov, ktoré je v tomto smere potrebné uskutočniť. Výbor žiada zmluvný štát, aby posilnil rozšírenie dohovoru, jeho opčného protokolu, všeobecných odporúčaní výboru, Pekinskej deklarácie a akčnej platformy a výsledkov dvadsiateho tretieho osobitného zasadnutia Valného zhromaždenia OSN s názvom “Ženy 2000: rodová rovnosť, rozvoj a mier pre 21. storočie” najmä smerom k ženským a ľudskoprávnym organizáciám.

Nadväzujúce záverečné stanoviská 
41.	Výbor žiada zmluvnú stranu, aby o rok predložila písomnú informáciu o krokoch, ktoré boli podniknuté pre realizáciu odporúčaní uvedených v odseku 31. Výbor tiež žiada zmluvnú stranu, aby zvážila vyhľadanie odbornej spolupráce a pomoci vrátane poradenských služieb, ak je to potrebné a vhodné pre implementáciu vyššie uvedených odporúčaní. 
Dátum najbližšej periodickej správy 
42.	Výbor žiada zmluvnú stranu, aby reagovala na znepokojenia uvedené v predložených záverečných zisteniach vo svojej najbližšej periodickej správe v súlade s článkom 18 dohovoru. Výbor vyzýva zmluvnú stranu, aby predložila piatu periodickú správu, ktorej termínom odovzdania je jún 2010, ako aj šiestu periodickú správu, ktorej termínom odovzdania je jún 2014, v spoločnej správe do júna 2014.